b'\n_START_ARTICLE_\nBang Pa In karaliaus r\xc5\xabmai\n_START_PARAGRAPH_\nBang Pa In karaliaus r\xc5\xabmai (taj. \xe0\xb8\x9e\xe0\xb8\xa3\xe0\xb8\xb0\xe0\xb8\xa3\xe0\xb8\xb2\xe0\xb8\x8a\xe0\xb8\xa7\xe0\xb8\xb1\xe0\xb8\x87\xe0\xb8\x9a\xe0\xb8\xb2\xe0\xb8\x87\xe0\xb8\x9b\xe0\xb8\xb0\xe0\xb8\xad\xe0\xb8\xb4\xe0\xb8\x99) \xe2\x80\x93 Tailando karaliaus r\xc5\xabmai, \xc5\xbeinomi kaip \xc4\x8cakri dinastijos karali\xc5\xb3 vasaros rezidencija. R\xc5\xabm\xc5\xb3 kompleksas yra 15 km \xc4\xaf pietry\xc4\x8dius nuo Ajutajos, kairiajame \xc4\x8caoprajos up\xc4\x97s krante.\n_START_SECTION_\nIstorija\n_START_PARAGRAPH_\nBang Pa In karaliaus r\xc5\xabmai buvo pastatyti XVII a. Pagal Ajutajos kronik\xc4\x85, r\xc5\xabmus pastat\xc4\x97 karalius Prasatongas (Prasat Thong)._NEWLINE_Karalius savo motinos In \xc5\xbeem\xc4\x97je, \xc4\x8caoprajos up\xc4\x97s saloje, pastat\xc4\x97 Vat \xc4\x8cumfonikajaramo (Wat Chumphon Nikayaram) vienuolyn\xc4\x85. Up\xc4\x97s krante, \xc4\xaf pietus nuo vienuolyno, buvo i\xc5\xa1kasti tvenkiniai ir pastatyti r\xc5\xabmai. Kronikoje yra i\xc5\xa1lik\xc4\x99s tik vienas \xc4\xafra\xc5\xa1as apie karali\xc5\xa1kosios rezidencijos Aisavandipajasano (Aisawan-dhipaya-asana) pastat\xc4\x85, kuris buvo pastatytas 1632 m., b\xc5\xabsimojo karaliaus Narajaus (Narai) gimimo garbei. Ne\xc5\xbeinoma, kaip \xc5\xa1i rezidencija buvo naudojama iki 1767 m., kai \xc5\xbelugo Ajutajos karalyst\xc4\x97, bet 1807 m. pro \xc5\xa1al\xc4\xaf plauk\xc4\x99s taj\xc5\xb3 poetas Suntornpu (taj. \xe0\xb8\xaa\xe0\xb8\xb8\xe0\xb8\x99\xe0\xb8\x97\xe0\xb8\xa3\xe0\xb8\xa0\xe0\xb8\xb9\xe0\xb9\x88) r\xc5\xabmus pamat\xc4\x97 apgriuvusius ir apleistus._NEWLINE_Tik valdant karaliui Mongkutui (Rama IV) r\xc5\xabmai buvo atstatyti ir prad\xc4\x97ti naudoti kaip karaliaus vasaros rezidencija. 1878 m. karalius \xc4\x8culalongkornas (Rama V) up\xc4\x97s saloje pastat\xc4\x97 neogotikos stiliaus Vat Nivetampravato (Wat Niwet Thamprawat) vienuolyn\xc4\x85, kuris savo i\xc5\xa1vaizda primena krik\xc5\xa1\xc4\x8dioni\xc5\xa1k\xc4\x85 ba\xc5\xbeny\xc4\x8di\xc4\x85. Kiti r\xc5\xabm\xc5\xb3 ansamblio pastatai buvo pastatyti 1872-1889 m._NEWLINE_Dabar r\xc5\xabmai naudojami karaliaus pri\xc4\x97mimams, banketams ir yra karali\xc5\xa1kosios \xc5\xa1eimos vestuvi\xc5\xb3 vieta.'